חוק הדואר (תיקון מס' 13), התשפ"ב–2022
הצעת חוק ממשלתית, הכנסת ה-24
פורסם: ספר החוקים, חוברת 2969, עמ' 816, 2022-03-16T00:00:00+02:00
תיקון מס' 13 הוא תיקון מקיף בחוק הדואר, התשמ"ו-1986, שנועד לקדם תחרות בשוק הדואר, לשפר את שירותי הדואר הניתנים לציבור ולשמור על יכולתה של חברת דואר ישראל לספק שירותים בסיסיים לציבור תוך הגברת האכיפה והפיקוח על פעילותה. 
ראשית, החוק קובע כי תבוטל הבלעדיות שיש לחברת דואר ישראל על מתן שירותי דואר "בתחום השמור" - משלוח דבר דואר ללקוחות שאינם לקוחות עסקיים, עד משקל של 500 גרם שמחירו עד 5.40 שקלים חדשים. 
שנית, ניתנה אפשרות לחברת דואר ישראל לתת שירותים חדשים בתחום נוספים על אלה שהיו מותרים לה ערב תחילתו של התיקון, וזאת תוך הודעה מראש לשר התקשורת. בין השירותים החדשים נכלל גם שירות הדפסת דבר דואר שמוגבל לעד 1,000 דברי דואר למשלוח, ובכפוף להגבלות נוספות המפורטות בחוק. 
שלישית, התיקון מרחיב את סמכויות הפיקוח והאכיפה של משרד התקשורת על חברת הדואר, ובכלל זה העלאה משמעותית בסכומי העיצומים הכספיים שניתן להטיל עליה. 
נוסף על כך, בתיקון זה מוסר באופן חלקי הפיקוח הממשלתי על מחירי שירותי דואר שניתנים על ידי חברת הדואר, תוך קביעה כי החברה תחויב לגבות מחיר סביר עבור שירותיה וכי שרי האוצר והתקשורת יהיו מוסמכים לקבוע בתקנות שירותים מסוימים שלגביהם יקבעו תעריפים. כמו כן, החוק קובע כי התשלום בעד שירותים הניתנים ללקוחות פרטיים יהיה תשלום אחיד וכן כי מתן הנחות ללקוחות עסקיים יהיה בכפוף לאמות מידה שתקבע החברה, ובלבד שההנחה תינתן באופן בלתי מפלה והתשלום לאחר ההנחה יהיה תשלום סביר. 
לגבי השירות הניתן במרכזי החלוקה (מיתקנים לחלוקת דואר הכוללים תאי חלוקה לנמען כחלופה לתיבת מכתבים במענו) – החוק קובע הוראות שמטרתן לקדם את התחרות בשוק הדואר ולמתן את היתרון התחרותי המשמעותי שיש היום לחברת דואר ישראל על פני מתחריה, שכן כל מרכזי החלוקה נמצאים בבעלות החברה. לפי החוק, חברת הדואר תהיה מחויבת לתת שירות במרכזי החלוקה, שלא היו פתוחים לתחרות ערב התיקון, ושר התקשורת, בהסכמת שר האוצר, יקבע תשלום מפוקח בעד שירותים אלה. ההוראות לעניין מרכזי החלוקה יהיו בתוקף ל-4 שנים מכניסתו לתוקף של התיקון, כדי לאפשר לממשלה לבחון את ההסדר בעניין זה, בין היתר לאור הכוונות להפריט את חברת דואר ישראל.
בנוסף, התיקון מתקן את תיקון מס' 11 לחוק הדואר, שנחקק בשנת 2012 וקבע תנאים להפרדה מיבנית בין חברת הדואר ובנק הדואר. ההפרדה האמורה לא יצאה לפועל מאז, וכניסתו לתוקף נדחתה שוב ושוב. בתיקון זה נקבע תאריך יעד בתום שנת 2026, שאם עד אליו לא תבוצע הפרדה המיבנית, יבוטלו הסעיפים בתיקון מס' 11 המתייחסים להפרדה כאמור. החוק ייכנס לתוקף חודש לאחר פרסומו ברשומות.